ট্যাংরায় হেলে পড়ল বহুতল, আতঙ্কে স্থানীয় বাসিন্দারা

কলকাতা: বাঘাযতীনের পর ট্যাংরা (Tangra), ফের হেলে পড়ল বহুতল। বুধবার সকালে ক্রিস্টোফার রোডে নির্মীয়মাণ বাড়িটি (Under Construction Building) হেলে পড়েছে। ঘটনায় আতঙ্কে স্থানীয় বাসিন্দারা। কলকাতা পুরসভার (Kolkata Municipal Corporation) ৫৮ নম্বর ওয়ার্ডের ট্যাংরা এলাকার ক্রিস্টোফার রোডের ঘটনা। একটি নির্মীয়মাণ বহুতল হেলে (Tangra Area Building Tilted) পড়েছে পাশের একটি বাড়ির উপর। বহুতলটি নির্মীয়মাণ, তাই সেখানে কেউ বসবাস করতেন না।

জানা গিয়েছে, ক্রিস্টোফার রোডে ওই বহুতলে দীর্ঘদিন ধরে কাজ চলছিল। বাড়ির ভিতরের কাজ বাকি ছিল বলেই খবর। এরই মাঝে বুধবার সকালে স্থানীয়রা দেখেন বহুতলটি একদিকে হেলে পড়েছে পাশে বাড়ির গায়ে। পাশেই রয়েছে আরেকটি বহুতল, স্বাভাবিকভাবেই সেখানকার বাসিন্দারাও ভয়ে। খবর দেওয়া হয় পুরসভায়। কেন এই ঘটনা, কার গাফিলতিতে পুরোপুরি তৈরির আগেই বিপত্তি, সেই প্রশ্ন তুলছেন স্থানীয়রা। স্থানীয়দের অভিযোগ, নির্মাণের ক্ষেত্রে কলকাতা পুরসভার কোনও শর্তেই মানা হয়নি। পাশের বাড়িগুলির সঙ্গে যে নূন্যতম দূরত্ব রেখে নির্মাণকাজ করতে হয় সেই বিষয়টিও মানা হয়নি। অন্য দিকে, শহরে আরও একটি বাড়ি হেলে পড়ায় প্রশ্ন উঠেছে কলকাতা পুরসভার বিল্ডিং বিভাগের কাজ নিয়েও। ওই এলাকার মাটি পরীক্ষা না করে কী ভাবে বহুতলটি নির্মাণের অনুমতি দেওয়া হল, তা নিয়ে প্রশ্ন তুলছেন ক্রিস্টোফার রোডের বাসিন্দারা।

আরও পড়ুন:আজ থেকে বাড়বে তাপমাত্রা, কুয়াশার সতর্কতা দুই বঙ্গে

অভিযোগ, গোটা বাড়িটিই নাকি বেআইনি। ৫৮ নম্বর ওয়ার্ডের কাউন্সিলর সন্দীপন সাহার দাবি, তিনি বিষয়টি কিছুই জানেন না। কাউন্সিলরের কথায়, স্থানীয় সূত্রে খবর আসে বিল্ডিংটি বেঁকে গিয়েছে। বিল্ডিং ডিপার্টমেন্টকে জানাই বিষয়টি জানিয়েছি। তারা স্পটে গিয়ে পর্যবেক্ষণ করেছে। যাতে কোনও রকম দুর্ঘটনা না ঘটে তার জন্য যা যা করার আমরা করছি। এর আগে বাঘাযতীনে হেলে পড়েছিল বাড়ি। অভিযোগ উঠেছে জলাভূমির উপরে বেআইনি ভাবে ওই ফ্ল্যাটটি তৈরি করা হচ্ছে। অনেক দিন ধরেই হেলে যাচ্ছিল। হাইড্রোলিক জ্যাক দিয়ে বাড়িটি উঁচু করা হচ্ছিল।

অন্য খবর দেখুন